kardosdrur/scandi-wiki huggingface dataset:
Kampen om den røde ko

Kampen om den røde ko er en dansk komediefilm fra 1987, skrevet og instrueret af Jarl Friis-Mikkelsen og Ole Stephensen.

Filmen er en parodi på danske Lystspilfilm, specielt Morten Korch. Filmen bryder flere gange "den fjerde væg" (altså illusionen om, at publikum er tilskuere til faktiske begivenheder).

Medvirkende 
 Jarl Friis-Mikkelsen
 Ole Stephensen
 Axel Strøbye
 Mari-Anne Jespersen
 Anne Herdorff
 Poul Bundgaard
 Morten Eisner
 Preben Kristensen
 Jacob Haugaard
 Hanne Borchsenius
 Margrethe Koytu
 Jens Okking
 Claus Nissen
 Thomas Eje
 Lisbet Dahl
 Claus Ryskjær
 Preben Lerdorff Rye
 Ulf Pilgaard
 Regner Grasten
 Ellen Winther Lembourn
 Per Tofte Nielsen
 Rita Block

Eksterne henvisninger 
 

Danske film fra 1987
Komediefilm fra Danmark
Kundskabens træ (film)

Kundskabens træ er en dansk film fra 1981 med manuskript skrevet af Nils Malmros og Frederick Cryer og instruktion af førstnævnte. Filmen er en dramatisering af et udsnit af instruktørens barndom i puberteten og fokuserer på børnenes indbyrdes forhold under deres udvikling.

Handling 

Filmen følger en skoleklasse fra 2. til 4. mellem på Århus Katedralskole i årene 1958-1960. Hovedpersonerne får gennem pubertetens første år erfaringer med interesse for det modsatte køn, usikkerhed, kærlighed såvel som skyld, bl.a. i kraft af den spirende seksuelle bevidsthed og klassens mobning af først Mona (Hanne Sørensen) og senere Elin (Eva Gram Schjoldager). Elin er den mest modne pige i klassen og gør de øvrige piger jaloux og drengene usikre. Hun fryses efterhånden ude af fællesskabet og får ingen støtte fra de følelsesløse forældre. Den mest markante dreng i klassen, Niels-Ole (Jan Johansen), interesserer sig ikke for klassens piger, men udviser stor interesse for den yngre, kønne Maj-Britt (Lone Elliot).

Medvirkende 
I filmen medvirker:

Baggrund og indspilning 
Historien er baseret på Malmros' barndomserindringer og følger op på hans to forrige film, Lars Ole, 5c (1973) og Drenge (1977), idet børnene i filmene bliver ældre i løbet af filmene. Filmen blev indspillet over to år og skildrer dermed børnenes forandring fysisk såvel som psykisk. Den foregår i stor udstrækning på autentiske steder, blandt andet på Aarhus Katedralskole. I virkeligheden ville Nils Malmros gerne have ladet filmen forløbe over fire år, men dette blev for dyrt. Titlen hentyder til den kristne syndefaldsmyte. 

Malmros lavede næsten tredive år senere endnu en film baseret på sin ungdom, Kærestesorger (2009).

Modtagelse 
Filmen blev ved premieren fint modtaget. Overskrifterne på anmeldelserne i Kristeligt Dagblad lød: "Dansk film i international klasse", i Ekstra Bladet "Jyllands Truffaut
triumferer for tredje gang" og i Jyllands-Posten "Bevægende dansk film". Klaus Rifbjerg skrev blandt andet i Levende Billeder om den: "...og når man så har fået slået ørerne ud og spærret øjnene op, begynder Malmros at økse sig ind på følelserne, skånselsløst og frydefuldt." Filmen blev også en publikumssucces, idet den blev set af omkring en million mennesker.

Kundskabens træ regnes som en af Danmarks betydeligste spillefilm og er med i Danmarks kulturkanon. Filmens fotograf, Jan Weincke, blev i 1983 tildelt en Æres-Bodil for sit arbejde med denne film samt og Zappa. Filmens instruktør, Nils Malmros, blev året før tildelt publikumsprisen ved Nordiske filmdage i Lübeck.

Referencer

Eksterne henvisninger 
 Filmens officielle website
 

Børne- og ungdomsfilm fra Danmark
Danske film fra 1981
Dramafilm fra Danmark
Dansksprogede film
Film instrueret af Nils Malmros
Kulturkanonen
Aligot

Aligot er en traditionel fransk egnsret fra Aubrac i Massif Centrale. Den er også populær ved julemarkedet i Toulouse, der ligger et par hundrede kilometer fra Aubrac-regionen. Ordet "aligot" stammer fra latin "aliquot", som betyder "noget".

Retten består af kartoffelmos blandet i forholdet fem til to med den franske ost "tomme fraîche aligot" fra Aubrac-regionen. Der tilsættes en anelse hvidløg og muskatnød.

Retten er kendt for sin konsistens; der er ikke synlig forskel på kartoffelmos og aligot, men aligot har en tyggegummiagtig konsistens.

Mad fra Frankrig
Charleston

Charleston har flere betydninger:

 Charleston (dans) – en dans
 Charleston (Arizona) – en by i Arizona, USA
 Charleston (West Virginia) – hovedstaden i West Virginia, USA
 Charleston (South Carolina) – en by i South Carolina, USA

Se også 
 Charleston Open – tennisturnering i Charleston, South Carolina
Juleknas

Juleknas er en fælles betegnelse for er forskelligt velsmagende spiseligt, som traditionelt fortæres i julemåneden. 

Blandt andet kan nævnes:
 Slik, 
 Chokolade af diverse slags: som ren chokolade eller fyldte chokolader
 Marcipan
 Konfekt 
 Nødder
 Småkager
 Brunkager
 Pebernødder
 Klejner
 Honningkager
 Frugt
 (Jule)-appelsiner
 Abrikoser
 Mandariner
 Klementiner
 Æbler

Eksterne henvisninger 

 historie-online.dk: Marcipan
 historie-online.dk: Honningkager
 historie-online.dk: Småkager
 historie-online.dk: Æbleskiver

Knas
Skræp

Skræp var det navnkundige sværd, der ejedes af sagnkongen Vermund. Et førsteklasses sværd der var så skarpt, at det kunne kløve alt, uden ringeste skade på æggen.

Se også 
 Uffe den Spage

Vikingernes krigsførelse
Mytologiske sværd
Blåplettet pilrokke

Den blåplettede pilrokke (Dasyatis kuhlii) er en af de mest hyppigt forekommende rokker i de tropiske farvande. Den har en grågrønlig farve og er på oversiden gulliggrå med en række blå pletter. 

Pilrokker er normalt fredelige dyr, men sættes de i en situation hvor de ikke har mulighed for flugt har de i høj grad mulighed for forsvar. Pilrokkerne har en barberbladsskarp 20 cm lang pig på halen, der kan svinges op til 90 grader lodret. Ud over det drabelige våben udskiller pilrokken også en gift, der dog ikke i sig selv er dødelig for mennesker. Til dags dato findes kun yderst få bekræftede tilfælde af mennesker dræbt af pilrokker. Det seneste uheld skete 4. september 2006, da den australske dyreentusiast og krokodillejæger Steve Irwin blev dræbt af en pilrokke ved snorkling på lavt vand ud for Australiens nordøstkyst.. Den forrige ulykke fandt sted i 1943.

Rokker
Gløgg

Gløgg blev først kaldt "glødet vin" (først skrevet "glødg"), og den havde et betydeligt lavere alkoholindhold end nutidens gløgg. Snarest mindede gløggen fra det 19. århundrede om den "glühwein", som serveres i det tysksprogede område. Da man opdagede, at karamelliseret sukker forbedrede smagen, opstod den stærke gløgg. Man anbragte nemlig sukkeret på et net over gløggen, antændte alkoholdampene og lod flammen smelte sukkeret ned i gløggen. Man blev dog hurtigt opmærksom på, at metoden halverer alkoholindholdet i gløggen, så den bruges ikke meget længere. Samtidigt med at alkoholprocenten steg, tilsatte man mere krydderi, og ret beset har dagens gløgg ikke meget til fælles med den oprindelige, glødede vin.

Pendanter til glögg er tysk Glühwein, fransk vin chaud og engelsk mulled wine.

Historie 
Selv om ordet gløgg er forholdsvist nyt (det kommer af svensk glögg), så har traditionen med varm, krydret vin en lang forhistorie. Allerede antikkens grækere kendte til at søde og krydre vin. Under inspiration af den franske brulôt begyndte man i det 17. århundrede at servere varm cognac med smeltet sukker i. Senere blev cognac erstattet med vin, og drikken kom efterhånden til at ligne vore dages gløgg mere og mere. 

Det var dog først hen mod slutningen af det 19. århundrede, at gløgg blev til en juletradition. Ingen ved længere, hvordan det gik til, men formentlig var en varm og sød drik velkommen ved midvinter. Traditionen blev hjulpet godt på vej af driftige forretningsfolk, og omkring år 1900 fandt svenske spritfabrikanter på at forsyne gløggflaskerne med farvestrålende etiketter med julenisser og andre julefigurer. I dag er gløgg i mange varianter – med eller uden alkohol – blevet en fast bestanddel af de flestes forestillinger om julen.

Gløgg som helsedrik 

Fra første færd var gløgg en helsedrik eller ligefrem en medicin, som kunne bruges mod flere forskellige sygdomme – formentlig især dem, som hænger sammen med vinterdepressioner. I skrifter fra antikken står om de helbredende krydderier og urter, der blev lagt i opvarmet vin. I Norden var varm vin populær allerede i Middelalderen.

I Sverige (og i Danmark) har man drukket varm vin siden det 16. århundrede. Vin blev anset for at være helsebringende, og da den svenske nationalhelt Gustav Vasa kunne lide den varme drik, gav det drikken en betydelig prestige. Især var hans egen favorit efterspurgt: en blanding af rødvin, sukker, honning, kanel, ingefær, kardemomme og nelliker.

Eksterne henvisninger 
 historie-online.dk: Glögg
 Opskrifter på Gløgg fra Aalborg akvavit.
 Gløggens historie (svensk)

Julemad
Alkoholiske drikke
Drikke fra Danmark
Drikke fra Sverige
Drikke fra Norge
Sættevognstrækker

En sættevognstrækker (ofte blot en trækker) er en lastbiltype, hvis funktion normalt er at trække en sættevogn. Trækkeren kan accelerere hurtigt uden last, hvilket kan overraske andre billister i trafikken. En trækker er dog længe om at bremse (lastet), hvilket vil sige at den har en lang bremselængde.

Normalt er der tale om et 2-, 3- eller 4-akslet køretøj, men også 5-akslede udgaver findes til sværgodstransport på blokvogn.

Sættevognstrækkeren spændes sammen med sættevognen ved, at bilen bakkes ind under forenden af vognen. På bilen sidder der en stor plade, kaldet en skammel, som bagtil har en udskæring, hvori hovedbolten (eller kongebolten) på anhængeren passer. Når disse dele er låst sammen, forbindes stik til lys og luft til bremsesystemet, samt eventuelt hydraulikolie, bakkamera, strøm og trykluft til udrustning og andre forbindelser.

Fordelen ved en sættevognstrækker i forhold til en lastbil med påhængsvogn er, at man kan koble sættevognen fra hos kunden og køre videre med det samme, da man ikke behøver vente på at lastbilen bliver læsset eller losset.

Se også 
Lastbil
Anhænger
Sættevogn

Lastbiltyper
Quake-serien

Quake-serien er en række computerspil, der er produceret af id Software.

Serien er på sin vis afvigende fra normen, idet spillenes fokus ofte skifter; Quake II har eksempelvis intet med det oprindelige Quake at gøre, og Quake III Arena har heller ikke meget med forgængerne at gøre. Det skyldes primært det faktum Quake II oprindeligt skulle have været et helt andet spil, og titelen var blot tentativ; denne plan blev ændret, da de alle titler, id Software ønskede til spillet, var optaget.

Quake omhandler en marinesoldat, der rejser gennem andre dimensioner i et forsøg på at forhindre en dæmoninvasion; Quake II omhandler et angreb på en fremmed planet, som hævn for at planetens beboer har angrebet jorden; de følgende titler bygger i højere grad på Quake II end på Quake.

Spil

Quake 

Det første spil i rækken, Quake, blev udgivet den 31. maj 1996, til pc'en. Det blev en milesten for 3-D-spilgenren ved dens brug af 3-D-modeller frem for sprites. Spillet blev også omskrevet til flere forskellige konsoller.

Quake II 

Quake II blev udgivet d. 30. november 1997. Den eneste lighed mellem Quake II og dens forgænger er navnet, og dette spil introducerer adskillige nye ting til Quake-universet. Spillet udkom senere til Sony PlayStation og Nintendo 64 med adskillige afvigelser fra den originale version.

Quake III Arena 

Quake III Arena udkom i 1999 og var et multiplayerbaseret spil. Det kan dog også spilles singleplayer mod såkaldte bots, der er computerstyrede modstandere. Quake III-motoren blev efterfølgende brugt i mange populære spil som f.eks. Medal of Honor: Allied Assault og Call of Duty. Det blev også udgivet til Sega Dreamcast og PlayStation 2.

Quake 4 

Quake 4 blev udviklet af Raven Software og udgivet d. 18. oktober 2005 til pc og en måned senere til Xbox 360 i Nordamerika. Spillet er baseret på Doom 3-motoren, og ikke som dens forgængere end ny motor designet specielt til spillet. Quake 4 fokuserer mere på singleplayer og handlingsforløbet er opbygget omkring en historie, der finder sted efter Quake II. Multiplayerdelen minder meget om den fra Quake III Arena, og omfatter f.eks. Quad damage-bonussen og det karakteristiske rocketjumping fra de tidligere spil.

Quake Mobile 

En version af Quake til mobiltelefoner, der er under udvikling.

Enemy Territory: Quake Wars 

Enemy Territory: Quake Wars er en opfølger til Wolfenstein: Enemy Territory. Spillet udvikles af Splash Damage og gør som Quake 4 brug af Doom 3-motoren og forventes d. 15. juni 2007.

Kilder 
 Idsoftware
 Gamershell
 Boomtown
DA.OpenOffice.org

DA.OpenOffice.org er den danske del af OpenOffice.org-projektet.

DA.OpenOffice.org har oversættelsen af den frie kontorpakke OpenOffice.org samt hjælpefiler og dokumentation som sin hovedopgave. Desuden ydes hjælp til brugere via webforum samt markedsføring af kontorpakken.

Delprojektet blev sparket i gang den 6. november 2002 af Claus Sørensen. hvor hjemmeside med tilhørende postlister dog først blev klar i januar 2003.

Siden august 2003 har Søren Thing Pedersen været leder af delprojektet, hvor en af de største udfordringer har været oversættelse af alle hjælpefilerne, som blev færdig i forbindelse med frigivelsen af OpenOffice.org 2.0 i oktober 2005.

Delprojektet stod bag oprettelsen af et dansk hjælpeforum for OpenOffice.org under navnet OOoForum.dk.

 DA.OpenOffice.org
OpenDocument

OpenDocument (ODF) med det fulde navn OASIS Open Document Format for Office Applications er en åben standard for kontordokumentformater udarbejdet i standardiseringsorganisationen OASIS.

OpenDocument er godkendt som ISO-standard (ISO/IEC 26300:2006), i december 2006.

OpenDocument er baseret på dokumentformatet OpenOffice.org 1.0 fra den første udgave af OpenOffice.org og processen med at gøre formatet til en åben standard blev startet i slutningen af 2002. Det skete blandt andet på foranledning af Claus Sørensen, da han gjorde opmærksom på Teknologirådets rapport Open Source i det offentlige, hvor i der konkluderes, at det ikke er muligt entydigt at vælge fremtidens dokumentformat i det offentlige, da både det kommende Microsoft Office Open XML , XML-baserede format såvel som Suns OpenOffice.org-format den gang var leverandørejede. Microsoft overgav i november 2005 Office Open XML til standardiserings organisationen ECMA International.

OASIS Open Office XML Format TC blev nedsat den 6. december 2002.

Software der understøtter ODF 
 Adobe Buzzword
 AbiWord  (plugin)
 Google Docs 
 IBM Lotus Symphony 
 KOffice 
 LibreOffice
 MS Office 2000,  MS Office XP, MS Office 2003, MS Office 2007 (plugin )
 MS Office 2007 Service Pack 2 (SP2)  
 NeoOffice 
 OpenOffice.org 
 Scribus
 Sun Microsystems StarOffice 
 SoftMaker Office
 Corel WordPerfect Office X4
 Zoho Office Suite

References

Eksterne henvisninger 

 OpenDocument approved by ISO/IEC Members Citat: "..."Approval of the OpenDocument Format by ISO marks an important milestone in the effort to help governments solve the very real problem of finding a better way to preserve, access and control their documents now and in the future," said Marino Marcich, Executive Director of the ODF Alliance..."
 ODF konverter til Microsoft Office"

Kontorteknik
Tekstbehandling
Dokument filformater
Åbne filformater
KOffice

KOffice er en integreret kontorpakke udviklet som en del af KDE-projektet.

KOffice består af elementerne:
 KWord – tekstbehandling
 KSpread – regneark
 KPresenter – præsentation
 Kexi – databasehåndtering
 Kivio – diagramtegning
 Karbon – vektorbaseret tegning
 Krita – rasterbaseret tegning
 KPlato – projektstyringsværktøj
 KChart – graf og histogram
 KFormula – formelredigering
 Kugar – rapportgenerator

Frie kontorpakker
Kontorteknik
Kontorpakker til Linux
Kontorpakker til OS X
Kontorpakker til Windows
Projektstyringsværktøj

Et projektstyringsværktøj er et computerværktøj til planlægning og styring af projekter.

Eksempler over projektstyringsværktøjer 
 Artemis
 Filecamp til virksomheder i den kreative branche
 GanttProject
 Microsoft Project

 Projektstyringsværktøj
Lynge

Lynge er et stednavn, der kan henvise til flere steder:
 Lynge (Allerød Kommune) – en bebyggelse og et ejerlav i Lynge Sogn, Allerød Kommune
 Lynge (Knebel Sogn) – en bebyggelse og et ejerlav i Knebel Sogn, Syddjurs Kommune
 Lynge (Sorø Kommune) – en bebyggelse og et ejerlav i Lynge Sogn, Sorø Kommune
 Lynge-Eskilstrup (Sorø Kommune) – en bebyggelse og et ejerlav i Lynge Sogn, Sorø Kommune
 Lynge (Tømmerby Sogn) – en bebyggelse i Tømmerby Sogn, Thisted Kommune

Desuden er Lynge noget fra den nordiske mytologi:
 Lynge (mytologi)

eller et personnavn
 Lynge (navn) – et drengenavn
 Gerhardt Lynge – forfatter
 Lynge Jakobsen – sportsdirektør i AaB
Jordskælvet i Kobe den 17. januar 1995

Jordskælvet i Kobe den 17. januar 1995, også kendt som , var et jordskælv 7,2 på Richterskalaen i den japanske by Kobe. I løbet af 20 sekunder blev næsten 500.000 bygninger ødelagt, omkring 300.000 mennesker blev hjemløse, og over 6.434 mennesker døde.

Se også Jordskælvet ved Sendai 2011.

Referencer 

Kobe den 17. januar 1995
Begivenheder i 1995
Liederbuch (Rammstein)

Liederbuch er en bog udgivet i 1999 indeholdende guitar-noder, sangtekster, melodier m.m. fra disse 14 sange fra den tyske gruppe Rammstein:
"Rammstein"
"Seemann"
"Weisses Fleisch"
"Wollt ihr das Bett in Flammen sehen?"
"Asche zu Asche"
"Du riechst so gut"
"Sehnsucht"
"Engel"
"Bestrafe mich"
"Du hast"
"Bück dich"
"Spiel mit mir"
"Eifersucht"
"Küss mich (Fellfrosch)"

Rammstein
Kobe

er en by i Japan. Byen ligger på den vestlige del af øen Honshu ved Osakabugten. Den ligger ca. 30 kilometer vest for Osaka og er en af Japans vigtigste havnebyer. Den har  indbyggere og er hovedby i præfekturet Hyōgo.

Kobe blev i 1995 ramt af et jordskælv, der målte 7,2 på richterskalaen.

Michael Laudrup spillede en overgang for Kobes fodboldhold.

Galleri

Referencer

Eksterne henvisninger 

 KobeCityInfo(engelsk)

 
Havnebyer i Japan
Uncyclopedia

Uncyclopedia er en wiki, der oprindelig startede som en parodi på Wikipedia.

Uncyclopedia opstod oprindeligt som en reaktion imod Wikipedias politik angående humor i artikler. Siden blev startet i januar 2005. Siden voksede til over 30.000 artikler i september 2011. Uncyclopedia findes foreløbigt på over 60 sprog.

Første stavelse, Un-, giver en benægtelse i forhold til grundordet, og man har valgt at sammentrække udtrykket un-encyclopedia ved at udelade en-, således at ordet alligevel mest muligt minder om grundordet.

På hjælpesiden "Purpose" (formål) fremgår det, at meningen er, at uncyclopædien skal bestå af sarkastiske, sjove og underholdende misinformationer, idet "sandheden ofte er kedelig". Dog fremhæves det, at man bør forsøge at være morsom, ikke bare dum at høre på.

Dansk version 

Den danske udgave hedder Spademanns leksikon og har et navn, der er inspireret af Lademanns leksikon. Spademanns har 9.686 artikler pr. 16. februar 2019. Den danske udgave blev startet den 13. maj 2006 af wikipedianeren Metalindustrien (dengang Lhademmor). Ligesom Uncyclopedia har den en fiktiv grundlægger, der på dansk hedder Hermod Spademann, som angiveligt blev finansieret af Omboo Hankvald, på den betingelse at han ville eje leksikonet. Der henvises ofte til den danske Wikipedia-side fra Spademanns Leksikon, men altid med en advarsel om, at Wikipedia er et fiktivt site.

Referencer

Eksterne henvisninger 

 Uncyclopedia.co
 Spademanns leksikon
 Spademanns leksikons artikel om Wikipedia

Satire
Honda

(, ) er en japansk multinational industrivirksomhed, der primært er kendt som fabrikant af biler og motorcykler. Hovedsædet er i Minato, Tokyo.

Honda har været verdens største producent af motorcykler siden 1959, og verdens største producent af forbrændingsmotorer, målt på antal fremstillede motorer, der produceres mere end 14 millioner forbrændingsmotorer hvert år. Honda var i 2018 verdens 7. største bilfabrikant efter Volkswagen, Toyota Motor, General Motors, Hyundai Motor Group, Ford Motor Company og Nissan Motor.

I 1986 lancerede Honda luksusbilmærket Acura, og mærket drives stadig. Udover kerneforretningsområderne biler og motorcykler så fremstiller Honda også knallerter/scootere, ATV'ere, haveudstyr, bådmotorer, el-generatorer til private og andet. Siden 1986 har Honda været involveret i kunstig intelligent/robotforskning og lancerede ASIMO robotten i 2000. I 2004 gik de ind i flyindustrien gennem flymotor-selskabet GE Honda Aero Engines og gennem Honda Aircraft Corporation forventedes Honda HA-420 HondaJet på markedet i 2012. Honda investerer ca. 5 % af omsætningen på forskning og udvikling.

Virksomheden har også produceret mere nicheprægede køretøjer som eksempelvis den sammenklappelige scooter Honda Motocompo 1981-1983.

Historie 
Honda blev stiftet i 1948 af Soichiro Honda i Hamamatsu. Soichiro Honda havde tidligere produceret stempelringe til det japanske marked.

I 1981 åbnede Honda produktionsanlæg udenfor Japan. I USA producerede og solgte de dyrere modeller under navnet Acura fra 1986. I Storbritannien solgtes bilerne først under Triumph-mærket, siden som Rover. Samarbejdet med Rover førte også til, at Land Rover Discovery i en periode blev solgt i Japan som Honda Crossroad.

Honda har også i mange år, først i 1964, leveret motorer til Formel 1, blandt andet til Williams og McLaren. De blev motorleverandør til BAR-lavet i 2000.

Honda-modeller

Galleri

Kilder 

 
Virksomheder i Tokyo
Etableret i 1948
Kårup Skov

Kårup Skov er ejet af Odsherred Statsskovdistrikt.

Enkelte dele af Kårup Skov blev tilplantet i slutningen af 1800-tallet. Omkring anden verdenskrig blev resten tilplantet af en savværksejer. Området havde før dette været overdrev og sandede marker. Kårup skov er i dag en meget varieret skov, med dele med monotype træer i rækker, og andre dele hvor skoven fremstår som selvsået naturskov.

Staten ejer Kårup skov, som den købte i 1975 samtidig med at staten begyndte at opkøbe arealer i Bjergene, som i dag er en del af den fredede Geopark Odsherred. 90 hektar af den i alt 167 hektar store skov er fredet.

Inde i skoven ligger de 3 gravhøje kaldet Orhøje, samt bakkertoppene Kallebjerg og Lerbjerg. Skoven er meget kuperet. Skoven er tæt gennemkrydset af stier, inklusiv 3 mountainbike-router (rødt, blåt, og sort spor). De forskellige dele af skoven har meget forskellige udtryk.

Mellem Kårup skov og Lejrebjerg Skov ligger et stort indhegnet overdrev som tidligere var skov, men som i dag sparsomt afgræsses af køer. Den nordvestlige del af Kårup Skov kaldes Næsskov, hvoraf en del er udlagt til store sommerhusgrunde. Skoven grænser op til det fredede Ordrup Næs.

Literatur
 Naturen i sommerhusområder: Kårup Skov og Ordrup Næs - Skrevet af Berit Jakobsen, Charlotte Helsted, samt Grundejerforeningen for Kårup Skov og Ordrup Næs

Referencer

Eksterne links
 Grundejerforeningen Kårup Skov og Ordrup Næs

Statsskove i Danmark
Odsherred Kommunes geografi
Omsætning

Omsætning (på engelsk: revenue), også undertiden omtalt som toplinjen, refererer indenfor regnskabsvæsen til en virksomheds salg. En virksomheds nettoomsætning findes i toppen af dens resultatopgørelse (deraf også navnet toplinjen) og opgøres som ét samlet tal i selskabets valgte rapporteringsvaluta.  Mens toplinjen står i toppen i virksomhedens resultatopgørelse – og altså viser selskabets samlede salg – så står bundlinjen i bunden af resultatopgørelse og viser selskabets lønsomhed (omsætning fratrukket diverse udgifter og omkostninger).

Omsætning byder på to problemer – hvornår den indregnes og med hvilken værdi. I praksis indregnes omsætning i de fleste virksomheder i takt med afsætningen defineret som levering (risikoens overgang). Projektvirksomheder vil dog kunne vælge at indregne omsætningen i takt med projektets fremdrift.

I henhold til årsregnskabsloven (bilag 1 pkt. C. 11), omfatter et selskabs nettoomsætning:
Salgsværdien af produkter og tjenesteydelser m.v., der henhører under selskabets ordinære aktiviteter med fradrag af prisnedslag, merværdiafgift og anden skat, der er direkte forbundet med salgsbeløbet.

Eksterne links 

 "Omsætning - hvad er omsætning?" (e-conomic.dk)

Referencer 

Regnskabsvæsen